Olieprys: Opul se laer produksie help nie veel | Netwerk24
Deur William Horne en Bloomberg 17 Januarie 2019 11:53
Donderdagoggend het Brent-ruolie op $61 per vat gestaan.
Dié Brent-ruolieprys het sedert Opul einde 2018 gesê het hy gaan sy produksie sny, met sowat 10% gestyg nadat dit oor die voorafgaande drie maande met sowat 40% gedaal het.
Die Opul-lid Saoedi-Arabië het die afgelope week verskepings na Amerikaanse raffinaderye met 'n derde verminder van meer as 'n miljoen vate per dag tot 684 000, terwyl Rusland se adjunkminister van energie gesê het dié land sal sy besnoeiingsmikpunt kragtens die Opul-ooreenkoms teen April bereik.
Maar Amerika se produksie van skalie-olie neem voortdurend toe. Dit het verlede week met 200 000 vate tot 11,9 miljoen vate per dag gestyg, 'n nuwe rekord volgens data van die Energie-inligtingsadministrasie.
Die landwye ruolie-voorraad het die afgelope week vir die sesde keer in sewe weke geval en is nou op die laagste vlak sedert vroeg in November. Maar die voorraad van petrol en ander brandstof het met meer as twee keer die verwagting van 'n Bloomberg-peiling gestyg, wat niks goed voorspel vir die vraag na ruolie nie.
Die vraag na ruolie is onder druk weens volgehoue trae ekonomiese groei wêreldwyd, wat die uitwerking van laer produksie neutraliseer en dus steeds afwaartse druk op pryse plaas.
Wat beteken dit vir Suid-Afrikaanse brandstofpryse?
Luidens die Sentrale Energiefonds se jongste syfers is die onderverhaling tot dusver R0,06 per liter op die prys van 95-oktaan-petrol en R0,26 per liter op die groothandelprys van diesel met 'n swaelinhoud van 0,005%.
Die finale oorverhaling – dus die potensiële daling in die brandstofprys vir volgende maand – word eers op Vrydag 1 Februarie vasgestel.
Benewens die druk op ruoliepryse weens laer aanvraag, help 'n sterker rand ook om Suid-Afrikaanse brandstofpryse laer te hou.
Daar is dus 'n goeie kans dat brandstofpryse in Februarie verder kan daal, het die Automobiel-Assosiasie van Suid-Afrika (AA) Dinsdag in sy oorsig oor brandstofpryse gesê.